TV7 JERUUSALEMMA UUDISED
Meie tänased teemad -
USA süüdistas Iisraeli ja POd rahukõneluste nurjumises
Palestiina terroristid tulistasid rakette Lõuna-Iisraeli
Iraan: tuumavaba Lähis-Ida ainus takistus on Iisrael
Saksamaal peksti Iisraeli kodanikku
Ühenduse Jews for Jesus filmis läheb Jeesus Auschwitzi
TV7 Jeruusalemma Uudistest - Shalom!
Arutz Sheva teatel süüdistas USA eelmisel neljapäeval Iisraeli ja POd
rahukõneluste nurjumises.
Jõupingutused kõneluste pikendamiseks pidid siiski jätkuma.
USA väitel on mõlemad osapooled protsessi ajal kasutuid käike teinud.
USA Välisministeeriumi teatel on rahuprotsessi edendamiseks
erinevaid mehhanisme, kuid lõpuks sõltuvat see osapooltest.
Varem reageeris USA välisminister John Kerry kõneluste katkestamisele,
õhutades osapooli kompromissidele.
Kerry sõnul on alati võimalus edasi liikuda,
kuid selle leidmiseks peavad juhid kompromisse tegema.
Ilma selleta muutuvat edenemine äärmiselt raskeks.
Kerry rõhutas siiski, et USA ei loobu iial lootusest
ega pühendumusest rahule.
Iisraeli otsus kõnelused katkestada ja PO-le sanktsioonid kehtestada
järgnes PO ja Hamasi eelmisel nädalal sõlmitud leppimispaktile.
Leppe avalikustamise järel kritiseeris USA POd, öeldes,
et on raske oodata Iisraelilt läbirääkimiste pidamist valitsusega,
kes ei usu Iisraeli olemasoluõigusse.
PO juhi Mahmoud Abbasi sõnul ei pea Iisrael kõnelusi katkestama
ega sanktsioone kehtestama, kuna Hamasiga sõlmitud lepe
polevat vastuolus ühegi varasema Iisraeliga sõlmitud leppega.
Lepituspakt ei tühistavat ka kõneluste aluspõhimõtteid.
Israel Today teatel tulistasid Palestiina terroristid
eelmisel esmaspäeval juutide paasapüha viimasel päeval
Lõuna-Iisraeli 7 raketti.
Üks neist maandus inimesi tulvil olnud sünagoogi lähedal.
Rünnakud kahju ei tekitanud.
Iisrael vastas täppisrünnakutega kahe Hamasi hoone pihta Gazas.
The Jerusalem Posti teatel nimetas Iraani ajutine asjur ÜROs Iisraeli
ainsaks takistuseks tuumavaba Lähis-Ida teel.
Iisraeli väidetav tuumarelvaarsenal ja keeldumine allkirjastamast
rahvusvahelist tuumarelvade leviku tõkestamise lepet
takistavat tuumarelvade mitte levimist kogu regiooni,
ütles Iraani ÜRO saadiku asemik eelmisel reedel New Yorgis
ÜRO desarmeerimiskomisjoni konverentsil.
Iraani ajutine asjur nõudis, et Iisrael allkirjastaks
rahvusvahelise tuumatõkke leppe ja alistaks kõik tuumarajatised
Rahvusvahelise Aatomienergia- agentuuri IAEA kontrolli alla.
Ta süüdistas ka Läänt
Iisraeli salajase tuumategevuse kaitsmises.
Araabiariigid ja Iraan süüdistavad tihti Iisraeli selles,
et viimane pole allkirjastanud
rahvusvahelist tuumarelvade leviku tõkestamise lepet.
Iisraeli ja USA väitel kujutab Iraan, kes on leppe allkirjastanud,
regioonis suurimat tuumarelvaohtu,
kuigi Iraani väitel on nende tuumaprogramm rahumeelne.
Reutersi aprillis esitletud dokumendi järgi soovisid USA
ja kolm selle Euroopa liitlasriiki,
et tuumaekspordi järelvalve ühendus NSG kaaluks lähemaid suhteid
tuumarelvade leviku tõkestamise leppega mitteühinenud riikide,
nagu Iisraeliga,
sõltumata selle oletatavast tuumarelvaarsenalist.
Eelmisel nädalal, enne NSG tippkohtumist,
jätsid USA, Suurbritannia ja Tšehhi Vabariik asja kaalumiseks.
Tuumatehnoloogia leviku ja hirmu tõttu selle sattumise ees
militantide ja riikide kätte, keda Lääs kardab,
ning relvaprogrammi illegaalse kasutamise võimaluse tõttu
peetakse tehingute läbipaistvust ja koostööd üha olulisemaks.
The Jerusalem Posti teatel ründasid palestiinlased eelmisel reedel
Berliinis 31-aastast iisraellast.
Kuue Palestiina nooruki jõuk päris mehe kodakondsuse järele
ja lõid teda hiljem näkku.
Iisraellane esitas politseile kaebuse
ja saksa ajaleht kirjutas juhtumist pealkirjaga:
Antisemitism - teda löödi näkku, kuna ta on iisraellane.
Mees oli lahkunud koos naisega oma korterist,
kui kuus noorukit nad ümber piirasid ja meest lõid.
Tema naine viga ei saanud.
Mees viidi näohaavade tõttu haiglasse.
Politsei uurib juhtumit.
Ajalehe raporti teatel olevat noorukid iisraellast solvanud.
Mehe sõnul olevat samad noorukid talt varem hoone ees
kodakondsust küsinud. Ta vastas, et on iisraellane.
Noored ütlesid talle araabia keeles, et on palestiinlased
ning pilkasid juudiriiki.
Israel Today kirjutab ühenduse Jews for Jesus videost,
kus Jeesus kõnnib Auschwitzis surmasuhu.
Videot on näinud juba üle miljoni inimese.
Uus lühifilm huvitab eriti juute.
Seda on kajastanud Iisraeli tähtsaimad meediaväljaanded.
Ühenduse pressiesindaja Susan Bermani sõnul vaadatakse filmi
rohkem kui 100 000 korda päevas, mis on üle kõigi ootuste.
Bermani väitel tahtis ühendus algatada arutelu Jeesuse teemal.
Ühenduses tunti, et on aeg käsitleda negatiivset teemat,
mille järgi juut ei tohtivat Jeesust uskuda.
Pilt Jeesusest, kes kannab teel Auschwitzi õlgadel suurt risti,
on Iisraelis kindlasti kõneainet tekitanud.
Jews for Jesus tahtis,
et Jeesus oleks filmis kergesti äratuntav.
Jeesuse ristilöömist pole juutidel kunagi kerge vaadata olnud
ega ole seda kindlasti ka holokaustiga seoses.
Jeesust on tihti ekslikult seostatud holokausti kurjategijatega,
kuigi Bermani sõnul tuleks Teda pidada üheks holokausti ohvritest.
Juudina oleks Jeesust tabanud sama saatus,
kui kontsentratsioonilaagreis hukkunud 6 miljonit.
Filmi tabanud rohke negatiivse kriitika kohta ütles Berman,
et ühendus ootas seda ette.
Nende mõte on tekitada raskel teemal arutelu.
Mõned messiaanlike juutide grupid Iisraelis on mures,
et Jews for Jesus'e strateegia
võõrandab juute Jeesusest veelgi enam.
Filmi režissöör on tuntud messiaanlik juut
ja Hollywoodi filmilooja Herb Kossover,
ning see avaldati juutide huvi tekitamiseks paasapühade
ja holokausti mälestuspäeva ajal.
Holokausti mälestuspäeva tähistati eelmisel pühapäeval.
Need olid meie tänased uudised. Shalom ja kohtumiseni!
Tõlge: Monika Jaaguri